《已卯雨后春兴呈吟友》
宋代·卫宗武

一气散冲融，生意溢群动。
膏泽溜涓涓，物华来总总。
孤芳擅魁元，众卉遂宾从。
丹碧互鲜妍，低昂相错综。
茵铺五茸稠，旆接千林耸。
为媒想雉骄，求友悦莺哢。
丝茧富桑畴，饼饵馨麦陇。
耕犁雨既肥，荷锸云成滃。
花间车可乘，果下马宜鞚。
骎寻光景流，潇洒日月送。
悦情书一编，舒忧琴四弄。
九仞功徒劳，三迳步莫纵。
空羡兰亭游，惟存草池梦。
郊原初骀荡，风尘息澒洞。
良辰怅易逾，雅志浩难控。
春吟料满囊，春酿香浮翁。
春水玉交流，春山翠如涌。
乐事勿复论，幽寻犹可共。
王谢何人斯，吾将继芳踵。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。